Un oficial al grupării palestiniene Hamas, Ghazi Hamad, a declarat că ultima propunere de încetare a focului înaintată de gruparea Hamas mediatorilor este "logică", informează Rador Radio România.
"Cererile noastre au devenit clare. Am petrecut mult timp în discuții și întâlniri cu frații noștri din Qatar și Egipt și am propus viziunea noastră într-un mod detaliat și în scris și cred că mediatorii sunt convinși că Hamas a făcut o propunere logică care poate duce la un acord rezonabil", a declarat duminică pentru canalul Al-Arabiya Ghazi Hamad, care este o figură importantă în biroul politic al Hamas.
El a adăugat că propunerea ar putea aduce un "progres" în negocieri, dar a acuzat Israelul că "insistă" să continue războiul. "Știm că Benjamin Netanyahu ar spune că cererile noastre sunt nerealiste. Judecătorii în această privință sunt mediatorii, iar noi credem că mediatorii sunt convinși că Hamas a oferit o propunere care poate însemna un progres şi care poate duce la un acord", a declarat Ghazi Hamad.